**Odpadové hospodárstvo**

Obec Sihelné zabezpečuje na svojom území všetky povinnosti v oblasti odpadového hospodárstva vyplývajúce z ustanovení zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (zákon o odpadoch), najmä z ustanovenia § 81 a následne zákona o odpadoch a súvisiacich vykonávacích právnych predpisov vydaných na jeho základe.

Systém nakladania s komunálnym odpadom (KO) a drobným stavebným odpadom (DSO) vznikajúcim na území obce Sihelné upravuje, v súlade s § 81 ods. 8 zákona o odpadoch, všeobecne záväzné nariadenie obce č. 1/2016 o nakladaní s komunálnymi odpadmi a s drobnými stavebnými odpadmi na území obce Sihelné (VZN). VZN obce Sihelné upravuje podrobnosti o nakladaní s komunálnymi odpadmi a drobnými stavebnými odpadmi, najmä ich zberu a prepravy na území obce Sihelné.

Na zber zmesového komunálneho odpadu je určená zberná nádoba s objemom 110 litrov. Zber, prepravu a zhodnocovanie zmesového komunálneho odpadu zabezpečuje na území obce výhradne organizácia, s ktorou má obec uzatvorenú zmluvu na zber odpadov. Zber zmesového komunálneho odpadu uskutočňuje podľa harmonogramu zvozu organizácia, ktorá má uzatvorenú zmluvu na vykonávanie tejto činnosti s obcou. Harmonogram zvozu je zverejnený na webovom sídle, úradnej tabuli obce alebo iným v mieste obvyklým spôsobom.

Na území obce je zavedený množstvový zber drobných stavebných odpadov. Výška poplatku za množstvový zber drobných stavebných odpadov je určená vo všeobecne záväznom nariadení o miestnom poplatku za komunálne odpady a drobné stavebné odpady. Občania môžu drobný odpad odovzdať na miestach v stanovenom termíne, ktoré obec určuje v harmonograme zberu a vyhlasuje minimálne 2 týždne vopred obvyklým spôsobom. Prostredníctvom mobilného zberu môžu občania na vopred vyhlásenom mieste v stanovený deň odplatne odovzdať' drobný stavebný odpad do pristavenej zbernej nádoby. Zberné miesto na drobný stavebný odpad sa nachádza za Základnou školou v Sihelnom. Vykonávať zber, prepravu, zhodnocovanie a zneškodňovanie drobných stavebných odpadov môže len organizácia zodpovedná za zber drobného stavebného odpadu, ktorá má uzatvorenú zmluvu na vykonávanie tejto činnosti s obcou, ak túto činnosť nezabezpečuje obec.

Triedený zber papiera sa vykonáva prostredníctvom modrých plastových kontajnerov o objeme 1100 litrov s vývozným intervalom 1-krát za mesiac podľa harmonogramu vývozu odpadov a školského zberu.

Triedený zber plastov sa vykonáva prostredníctvom mobilného zberu vriec s intervalom vývozu 1 - krát za mesiac.

 Triedený zber skla sa vykonáva prostredníctvom farebne rozlíšených - zelených zberných kontajnerov s intervalom vývozu 1 - krát za mesiac.

Triedený zber kovov sa vykonáva prostredníctvom farebne rozlíšených zberných kontajnerov a vriec s intervalom vývozu 1 - krát za mesiac.

Triedený zber VKM sa vykonáva prostredníctvom vriec s intervalom vývozu 1 - krát za mesiac.

 Obyvatelia obce kompostujú svoj vlastný biologicky rozložiteľný kuchynský odpad a biologicky rozložiteľný odpad zo záhrad na svojich domácich kompostoviskách.

Jedlé oleje a tuky sa zbierajú v deň jeho odvozu a to priamo do pristaveného vozidla na mieste určenom obcou. Oleje a tuky sa odovzdávajú v plastových fľašiach s funkčným uzáverom, ktoré si zabezpečujú občania samostatne. Prepravu a zneškodňovanie jedlých olejov a tukov zabezpečuje výhradne spoločnosť, s ktorou má obec uzatvorenú zmluvu.

Zhromažďovanie a preprava objemného odpadu sa uskutočňuje najmenej dvakrát ročne. Pre tento účel obec zabezpečuje umiestnenie veľkokapacitných kontajnerov na miestach a v intervaloch vývozu určených obcou. Obec zabezpečuje informovanosť občanov v dostatočnom časovom predstihu o zbere objemného odpadu osobitným oznamom, pričom využíva obvyklé spôsoby oznamovania.

Zhromažďovanie a preprava odpadov s obsahom škodlivín sa uskutočňuje najmenej dvakrát ročne. Pre tento účel obec zabezpečuje u zmluvného partnera umiestnenie veľkokapacitného kontajnera na mieste určenom obcou. Obec zabezpečuje informovanosť občanov v dostatočnom časovom predstihu o zbere odpadu s obsahom škodlivín osobitným oznamom, pričom využíva obvyklé spôsoby oznamovania.

Triedený zber textilu a šatstva sa vykonáva prostredníctvom špeciálnych zberných kontajnerov. Nádoby sú vyvážané podľa potreby. Zber, prepravu, zhodnocovanie a zneškodňovanie odpadu z textilu môže vykonávať organizácia zodpovedná za zber komunálneho odpadu, ktorá má uzatvorenú zmluvu na vykonávanie tejto činnosti s obcou.

Prostredníctvom mobilného zberu môžu občania v stanovený deň určeným spôsobom bezplatne odovzdať elektroodpad na určenom mieste. Obec zabezpečuje informovanosť občanov v dostatočnom časovom predstihu o zbere elektroodpadu osobitným oznamom, pričom využíva obvyklé spôsoby oznamovania.

Zhromažďovanie a preprava batérií a akumulátorov sa uskutočňuje najmenej dvakrát ročne v rámci zberu odpadov s obsahom škodlivín. Prenosné batérie a akumulátory je možné odovzdať aj na zbernom mieste batérií a akumulátorov, ktoré sa nachádza v Coop Jednota.

**Informácie o úrovni vytriedenia komunálnych odpadov za rok 2019.**

 V zmysle § 4 odst. 6 zákona 329/2018 Z. .zverejňujeme **úroveň vytriedenia**

**komunálnych odpadov, ktorá je v obci Sihelné za rok 2019 = 27,84 %**